
Text rozhodnutia
Súd: Krajský súd Banská Bystrica Spisová značka: 15CoP/73/2011 Identifikačné číslo súdneho spisu: 6411210167 Dátum vydania rozhodnutia: 10. 01. 2012 Meno a priezvisko sudcu, VSÚ: JUDr. Jaroslav Mikulaj ECLI: ECLI:SK:KSBB:2012:6411210167.1 Uznesenie Krajský súd v Banskej Bystrici vo veci starostlivosti súdu o maloleté deti H., a to maloletú O., nar. XX.XX.XXXX, maloletú I., nar. XX.XX.XXXX a maloletú U., nar. XX.XX.XXXX, zast. E. L., U. P. G. X. P., pracovisko Z., ako kolíznym opatrovníkom, deti rodičov T. H., nar. XX.XX.XXXX, bytom B. X., Ul. U. č.XX a O. H., nar. XX.XX.XXXX, bytom O. X. č.XXX, o návrhu matky na zvýšenie výživného, na odvolanie otca proti rozsudku Okresného súdu Žiar nad Hronom zo dňa 12.10.2011, č.k. 10P/261/2011-65, takto r o z h o d o l : Odvolanie otca odmieta. o d ô v o d n e n i e : Napadnutým rozsudkom okresný súd rozhodol tak, že: Súd mení rozsudok Okresného súdu Žiar nad Hronom č. k. 5C 111/10 - 65 zo dňa 06.10.2010 tak, že zvyšuje vyživovaciu povinnosť otca maloletých detí O. H., nar. XX.XX.XXXX k maloletým deťom H., a to k mal. O., nar. XX.XX.XXXX na sumu 70 € mesačne, k mal. I., nar. XX.XX.XXXX na sumu 60 € mesačne a k mal. U., nar. XX.XX.XXXX na sumu 55 € mesačne, u všetkých detí počnúc dňom 01.09.2011, ktoré takto zvýšené výživné je otec maloletých detí povinný uhrádzať vždy do 20. dňa v mesiaci vopred k rukám matky maloletých detí. Zročné výživné za obdobie od 01.09.2011 do 12.10.2011, spolu vo výške 55 € je otec maloletých detí O. H., nar. XX.XX.XXXX povinný uhradiť do 30 dní odo dňa právoplatnosti tohto súdneho rozhodnutia, k rukám matky maloletých detí, pod následkom výkonu rozhodnutia. Súd trovy konania účastníkom konania nepriznáva. Proti rozsudku sa odvolal otec. Krajský súd, ako súd odvolací, vo veci rozhodol bez nariadenia pojednávania podľa ustanovenia § 214 ods.2 O.s.p. tak, že odvolanie otca podľa § 218 ods.1 písm.a/ odmietol ako oneskorene podané. Z obsahu spisu odvolací súd zistil, že rozsudok bol otcovi doručený dňa 28.10.2011, čo vyplýva z poštovej doručenky. Odvolanie podal otec na Okresnom súde Žiar nad Hronom osobne dňa 15.11.2011, čo vyplýva z podacej pečiatky súdu. Podľa ustanovenia § 204 ods.l O.s.p. odvolanie sa podáva do 15 dní od doručenia rozhodnutia na súde, proti rozhodnutiu ktorého smeruje. Podľa § 57 ods.1 O.s.p. do plynutia lehoty sa nezapočítava deň, keď došlo k skutočnosti určujúcej začiatok lehoty. Podľa ods.2 ak koniec lehoty pripadne na sobotu, nedeľu alebo sviatok, je posledným dňom lehoty najbližší nasledujúci pracovný deň. Podľa ods. 3 lehota je zachovaná, ak sa posledný deň lehoty urobí úkon na súde alebo podanie odovzdá orgánu, ktorý má povinnosť ho doručiť. Podľa ustanovenia § 218 ods.1 písm.a/ O.s.p. odvolací súd odmietne odvolanie, ktoré bolo podané oneskorene. Keďže rozsudok bol doručený dňa 28.10.2011, 29.10.2011 začala bežať lehota na podanie odvolania. 15-ty deň lehoty pripadol na 12.11.2011, čo je sobota. Keďže koniec lehoty pripadol na sobotu, posledným dňom lehoty na podanie odvolania bol najbližší nasledujúci pracovný deň, ktorým bol pondelok dňa 14.11.2011. Keďže otec odvolanie podal na súde až 15.11.2011, podal ho po lehote, teda oneskorene a odvolací súd ho musel odmietnuť. Poučenie: Proti tomuto rozhodnutiu odvolanie nie je prípustné.

